फरायसालिफोरखौ खुलिफिन्नायनि थाखाय सोलोंथाय बिफान आरो देहा बिफानआ गोनांथारै फोसावना होनायनि बिथोनाव नेमखान्थिखौ फालिनो बिथोन होनाय जादों । मोन्नै बिफानआ जुथायै फोसावना होनाय बिथोन बायदियै फरायसालिनि थाखो फोरोंथाय होनायनि गेजेराव फरायसाफोरखौ समाजयारि जान्थायाव थानाय, मास्क गान्नाय, आखायखौ सेनिटाइस खालामनाय, मास्क गाननाय बायदि नेमफोरखौ फालिनो गोनांथारै मिथिहोनाय जादों। मिरुनि बिथोननि अनगायैबो राइज्यो सरकारा उफ्रायै फरायसालि खुलिनायनि फारसे सोलोंथाय फसंथानफोरखौ फोसावनायजों बिथोन होनाय जादों। फरायसाफोरखौ गोनांथारै नोजोर लाखिनायनि अनगायैबो थाखो फोरोंथाय होनायखौ सिगां समाव 9 निफ्राय 12 थाखोसिम जागायजेन्नो बिथोन होदोंमोनब्लाबो गुबुन गुबुन राइज्योयाव थाखो फोरोंथाय होनाया आलादा-आलादा नेमखान्थिजों जानाय नुनो मोन्दों। बेनि गेजेराव आसाम राइज्योयाव समबारखालि 6 थाखोनिफ्राय 12 थाखोसिमनि फोरोंथाय होनाया जागायजेनबाय। आसाम राइज्योयाव फोरोंथाय होनायनि नेमखान्थिखौ आजावना लानाय बायदियै सिगां जागायजेन्नायाव मोन्नै खोलोबआव फोरोंथाय होनाय जादोंमोन।